Diari Oficial de la Generalitat Valenciana


Sumari del DOGV 2605, del 16-10-1995 (1995/836425)

ORDRE de 26 de setembre de 1995, de la Conselleria d'Agricultura i Medi Ambient, per la qual s'aprova el Reglament de les Denominacions Específiques Jijona i Turrón Alicante, i el Consell Regulador Comú.
-----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/09/26/(3)/dof/vci/html**

### Dades del document

Número de DOGV
:   2605

Data del DOGV
:   16-10-1995

Secció del DOGV
:   DISPOSICIONS GENERALS

Número del document
:   1995/836425


Data del document
:   26-09-1995

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE de 26 de setembre de 1995, de la Conselleria d'Agricultura i Medi Ambient, per la qual s'aprova el Reglament de les Denominacions Específiques Jijona i Turrón Alicante, i el Consell Regulador Comú.   
El Reglament de la Denominació Específica Jijona i el Consell Regulador va ser aprovat mitjançant l'Ordre de 25 de març de 1991, de la Conselleria d'Agricultura i Pesca, publicada en el Diari Oficial de la Generalitat Valenciana número 1.554, de 30 de maig de 1991, i ratificada per l'Ordre de 29 de juliol de 1991, del Ministeri d'Agricultura, Pesca i Alimentació, publicada en el Butlletí Oficial de l'Estat número 186, de 5 d'agost de 1991.  
En el dit reglament, la denominació Jijona emparava dos tipus de torró: el Jijona i l'Alicante.  
Durant el procés d'homologació i reconeixement del dit reglament en la Unió Europea, el fet que una sola denominació protegira dos tipus de productes lligats als noms geogràfics corresponents ha donat lloc a incerteses, que si formalment poden ser raonables, intrínsecament no han de sorgir, ja que ambdós tipus de torró responen essencialment a l'especificitat que se'ls atorga.  
A fi d'aclarir aquesta situació, s'ha optat per definir dues denominacions específiques tutelades per un sol consell regulador -Consell Regulador de les Denominacions Específiques Jijona i Turrón Alicante- que avale la protecció d'ambdues singularitats.  
Per això, fent ús de les facultats que tinc atribuïdes segons l'article 44 de la Llei de Govern Valencià,  
ORDENE  
Article únic  
S'aprova el Reglament de les Denominacions Específiques Jijona i Turrón Alicante, i el Consell Regulador, que es publica en l'annex d'aquesta ordre.  
DISPOSICIONS ADDICIONALS  
Primera  
El Consell Regulador de les Denominacions Específiques Jijona i Turrón Alicante tindrà la seu a Xixona (Alacant).  
Segona  
Aquesta ordre es comunicarà al Ministeri d'Agricultura, Pesca i Alimentació perquè en prenga coneixement i la ratifique posteriorment, en virtut del Reial Decret 4.107/1982, de 29 de desembre.  
DISPOSICIó TRANSITòRIA  
Les empreses que es dediquen a l'elaboració i la comercialització de torrons emparats per la denominació específica Xixona disposaran d'un termini fins al 31 de desembre de 1997 per a adaptar els envasos dels dits productes a les disposicions del present reglament.  
DISPOSICIó DEROGATòRIA  
Queda derogada l'Ordre de 25 de març de 1991, de la Conselleria d'Agricultura i Pesca, per la qual es regula la denominació específica Jijona i el seu Consell Regulador.  
DISPOSICIó FINAL  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 26 de setembre de 1995  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX  
Reglament de les Denominacions Específiques  
Jijona i Turrón Alicante, i el seu Consell Regulador  
CAPíTOL I  
Generalitats  
Article primer  
D'acord amb el que es disposa en la Llei 25/1970, de 2 de desembre, Estatut de la Vinya, del Vi i dels Alcohols, en el seu reglament aprovat per mitjà del Decret 835/1972, de 23 de març; en el Reial Decret 4.107/1982, de 29 de desembre, pel qual es transfereixen a la Comunitat Valenciana competències en matèria d'agricultura, pesca i alimentació; en el Reial Decret 728/1988, de 8 de juliol, pel qual es dicten les normes a què han d'ajustar-se les denominacions d'origen, específiques i genèriques, de productes agroalimentaris no vínics, i en el Reial Decret 251/1990, de 23 de febrer, pel qual s'inclouen la mel, els fruits secs i els torrons en el règim de denominacions d'origen, genèriques i específiques, queden protegits per les denominacions específiques Xixona i Turrón Alicante, els torrons elaborats en el terme municipal de Jijona (Alacant) que reunisquen les característiques definides en aquest reglament i complisquen en la seua elaboració i comercialització tots els requisits que s'hi exigeixen i els que exigeix la legislació vigent.  
Article segon  
1. La protecció atorgada s'estén als noms de les dues denominacions específiques i als noms geogràfics de Jijona i Alicante, aplicats al torró.  
2. Queda prohibida la utilització en altres torrons de noms, marques, expressions i signes que, per la seua similitud fonètica o gràfica amb els protegits, o per ser derivats d'aquests, puguen induir a confondre'ls amb els que són objecte de la present reglamentació, fins i tot en el cas que vagen precedits pels termes tipus, gust, estil, elaborat a, envasat a, amb indústries a o altres anàlegs.  
Article tercer  
La defensa de les denominacions específiques, l'aplicació del reglament, la vigilància del compliment d'aquest, com també el foment i el control de qualitat dels torrons emparats, s'encomanen al Consell Regulador de les Denominacions Específiques Jijona i Turrón Alicante, a la Conselleria d'Agricultura i Medi Ambient de la Generalitat Valenciana i a la Direcció General de Política Alimentària del Ministeri d'Agricultura, Pesca i Alimentació, en l'àmbit de les competències respectives.  
CAPíTOL II  
Elaboració  
Article quart. Zona d'elaboració  
La zona d'elaboració i envasament dels torrons emparats per les denominacions específiques Jijona i Turrón Alicante està constituida pel terme municipal de Xixona (Alacant).  
Article cinqué  
1. L'elaboració dels torrons protegits es farà exclusivament amb els ingredients següents: ametles, mel pura d'abella, clara d'ou, sucres i neula, les característiques i proporcions dels quals s'especifiquen en els articles 10 i 11. Els productes mel i ametla han de procedir de les seues zones de producció i elaboració ubicades en les diferents comarques d'Alacant, Castelló i València.  
2. El Consell Regulador podrà proposar a la Conselleria d'Agricultura i Medi Ambient que s'autoritzen nous ingredients o varietats d'aquests que, amb els assajos i les experiències prèvies convenients, es comprove que són productes adequats per a l'elaboració de torrons protegits per les denominacions específiques.  
Article sisé  
Les tècniques emprades en la fabricació tendiran a obtenir productes de màxima qualitat i mantenir les característiques tradicionals dels torrons emparats per les denominacions específiques.  
Article seté. Elaboració del Turrón Alicante  
En el procés d'elaboració del Turrón Alicante es torra l'ametla. En la batedora es cou a foc viu, durant un mínim de 45 minuts, una mescla de sucres i mel fins que la mescla adquirisca el punt adequat, moment en el qual s'hi addiciona l'ametla torrada i es fa voltar la massa fins a aconseguir-ne una distribució el més homogènia possible.  
La massa encara calenta es pesa, es modela i es recobreix de neula; es talla mecànicament o manualment en pastilles i se'n fa l'envasament definitiu.  
Article vuité. Elaboració del torró Jijona  
Per al torró Jijona, es torra l'ametla. En la batedora es cou a foc viu, durant un mínim de 30 minuts, una mescla de sucres i mel fins que la mescla adquirisca el punt adequat. Després d'açò s'estén en làmines sobre superfícies refrigeradores. Ja freda, es mol i es refina fins a obtenir una massa fluïda.  
Aquesta massa s'introdueix en recipients on s'afegeix l'ametla pelada, torrada i trossejada i se sotmet a una segona cocció en el boixet durant un temps mínim de 150 minuts, fins a aconseguir la compacitat i cocció adequades.  
La massa, encara calenta, es pesa, es modela sense cobrir de neula, es talla, mecànica o manualment, en pastilles i s'envasa definitivament.  
Article nové  
1. En l'elaboració se seguiran les pràctiques tradicionals descrites en els articles 7 i 8. No obstant això, el Consell, a fi d'atendre les tendències i exigències del mercat, podrà autoritzar l'aplicació de noves tècniques orientades cap a la millora dels processos i la qualitat dels torrons.  
2. En el cas d'efectuar-se alguna modificació de les pràctiques en els processos tradicionals descrits, prèviament autoritzats pel Consell, aquest dictaminarà si el producte acabat pot o no ser emparat per alguna de les denominacions específiques.  
CAPíTOL III  
Característiques dels torrons  
Article deu  
Els torrons emparats per les dues denominacions específiques són, respectivament, els elaborats d'acord amb el que es descriu en els articles 7 (Turrón Alicante) i 8 (Jijona) del capítol II, i pertanyents exclusivament a les categories suprema i extra de la reglamentació tècnica sanitària vigent (Reial Decret 1.787/1982, de 14 de maig). Hauran de complir els percentatges mínims que es determinen en l'article 11.  
Article onze  
1. En els torrons emparats, les primeres matèries fonamentals han de ser:  
- Mel pura d'abella, com a mínim en un dos per cent.  
- Ametla neta, sana, sense matèries estranyes i de les varietats valenciana, mallorca, marcona, mollar i planeta. El percentatge mínim d'ametla en els torrons emparats serà d'un 52 per cent per al Jijona i un 46 per cent per al Turrón Alicante.  
2. Sense perjudici dels requisits determinats per la legislació vigent, els torrons emparats per les denominacions específiques Jijona i Turrón Alicante es correspondran amb les exigències mínimes d'elaboració, qualitats en primeres matèries i percentatges exigits en aquest reglament.  
3. Els torrons hauran de presentar les qualitats organolèptiques característiques pel que fa a color, aroma i sabor. Els torrons que segons el parer del Consell Regulador no tinguen aquestes característiques no podran ser emparats per les denominacions específiques Jijona o Turrón Alicante, i seran desqualificats com s'indica en l'article 36.  
4. La presentació de torrons protegits haurà de correspondre a:  
- Jijona: porcions rectangulars de 15 a 90 grams; pastilles rectangulars de 100 a 700 grams.  
- Turrón Alicante: porcions rectangulars de 15 a 90 grams; pastilles rectangulars de 100 a 700 grams; coca en forma de disc de 35 a 400 grams.  
CAPíTOL IV  
Registres  
Article dotze  
1. El Consell Regulador durà els registres següents:  
a) Registre d'Elaboradors.  
b) Registre d'Envasadors-Comercialitzadors.  
2. Les peticions d'inscripció es dirigiran al Consell Regulador, amb l'acompanyament de les dades, els documents i els comprovants que en cada cas requerisquen les disposicions i normes vigents, en els impresos que dispose el Consell Regulador.  
3. El Consell Regulador denegarà les inscripcions que no s'ajusten als preceptes del reglament i als acords que prenga sobre condicions complementàries de caràcter tècnic que hagen de reunir les instal·lacions d'elaboració i envasament.  
4. La inscripció en aquests registres no eximeix els interessats de l'obligació d'inscriure's en els altres que amb caràcter general estiguen establits i en especial en el Registre d'Indústries Agràries i Alimentàries.  
Article tretze  
1. En el Registre d'Elaboradors s'inscriuran les empreses situades en la zona d'elaboració que es dediquen a la producció de torrons que puguen ser emparats per alguna de les denominacions específiques.  
2. En la inscripció haurà de figurar el nom de l'empresa, el titular d'aquesta, el nombre de factories que posseeix en la zona d'elaboració i totes les dades que calguen per a la identificació.  
3. En la inscripció es faran constar les marques que cada empresa productora utilitze en els torrons emparats.  
Article catorze  
1. En el Registre d'Envasadors-Comercialitzadors s'inscriuran les empreses que, amb marca pròpia, comercialitzen torrons que puguen ser emparats per alguna de les denominacions específiques.  
2. En la inscripció haurà de figurar el nom de l'empresa, el titular d'aquesta i totes les dades que calguen per a la identificació.  
3. En la inscripció es faran constar les marques que cada empresa comercialitzadora utilitze en els torrons emparats.  
Article quinze  
En les instal·lacions inscrites en els registres establits, tots els processos d'elaboració i envasament de productes protegits no podran ser simultanis als d'altres productes no protegits.  
Article setze  
1. Per a la vigència de les inscripcions en els registres corresponents, serà indispensable complir en tot moment els requisits que disposa el present reglament. Caldrà comunicar al Consell qualsevol variació que afecte les dades subministrades en la inscripció, quan aquella es produïsca. En conseqüència, el Consell Regulador podrà suspendre o anul·lar les inscripcions quan els titulars d'aquestes no s'atinguen a les dites prescripcions.  
2. El Consell Regulador efectuarà inspeccions periòdiques per comprovar la veracitat dels requisits que es disposen en el paràgraf anterior.  
3. Totes les inscripcions en els diferents registres es renovaran cada quatre anys de la manera que determine el Consell Regulador.  
CAPíTOL V  
Drets i obligacions  
Article dèsset  
1. Sols les persones naturals o jurídiques que tinguen inscrites en els registres corresponents les seues factories, podran elaborar o envasar torrons emparats per alguna de les denominacions específiques.  
2. Sols podran aplicar-se les denominacions específiques als torrons procedents d'empreses inscrites en els registres corresponents, que hagen estat elaborats d'acord amb les normes exigides per aquest reglament i que reunisquen les condicions organolèptiques que han de caracteritzar-los.  
3. El dret a l'ús de les denominacions específiques en propaganda, publicitat, documentació o etiquetes és exclusiu de les firmes inscrites en el registre corresponent.  
4. Pel mer fet de la inscripció en els registres, les persones naturals o jurídiques inscrites queden obligades al compliment de les disposicions d'aquest reglament i els acords que, dins de la seua competència dicten la Conselleria d'Agricultura i Medi Ambient, la Direcció General de Política Alimentària del Ministeri d'Agricultura, Pesca i Alimentació, i el Consell Regulador. També estan obligades a satisfer les exaccions que els corresponguen.  
Article dívuit  
El Consell Regulador podrà impedir la utilització de noms comercials, marques, símbols o llegendes publicitàries pròpies de les firmes inscrites en els registres del Consell Regulador, en la comercialització d'altres articles de la mateixa o similar espècie, amb la finalitat de no causar perjudici o desprestigi a les denominacions ni possible confusió al consumidor.  
Article dènou  
1. En les etiquetes dels envasaments figurarà obligatòriament, de manera destacada, el nom de la denominació específica de què es tracte, a més de les dades que amb caràcter general es determinen en la legislació aplicable.  
2. Abans de la posada en circulació de les etiquetes, aquestes hauran de ser autoritzades pel Consell Regulador, per a l'efecte que s'esmenta en aquest reglament. Es denegarà l'aprovació de les etiquetes que per qualsevol causa puguen donar lloc a confusió en el consumidor. Igualment, es podrà anul·lar l'aprovació d'una autoritzada anteriorment quan hagen variat les circumstàncies de la firma propietària, amb audiència prèvia a aquesta.  
3. El Consell Regulador adoptarà i registrarà un emblema com a símbol de les denominacions específiques, amb l'informe previ de la Conselleria d'Agricultura i Medi Ambient.  
Aquest emblema haurà de figurar en les etiquetes, segells, etc., que expedisca el Consell Regulador.  
4. Els torrons protegits per alguna de les denominacions específiques es comercialitzaran amb els envasos i pesos determinats en l'article 11.4, que aniran proveïts d'etiquetes, contraetiquetes o marxamos numerats, expedits pel Consell Regulador.  
Article vint  
Tota partida de torrons amb dret a protecció de les denominacions específiques que circule entre firmes inscrites haurà d'anar acompanyada d'un volant de circulació expedit pel Consell Regulador.  
Article vint-i-u  
1. L'envasament de torrons emparats per alguna de les denominacions específiques s'haurà de realitzar exclusivament en plantes envasadores-comercialitzadores inscrites i autoritzades pel Consell Regulador. En cas contrari, es perdrà el dret a la denominació.  
2. Els torrons emparats podran circular i ser expedits per les plantes envasadores inscrites en tipus d'envasos que no en perjudiquen la qualitat i el prestigi, aprovats pel Consell Regulador.  
Article vint-i-dos  
L'expedició de torrons emparats es realitzarà exclusivament en els envasos definitius d'origen, que hauran de portar els segells o precintes de garantia en la forma que determine el Consell Regulador.  
Article vint-i-tres  
Qualsevol expedició de torrons emparats destinada a l'estranger haurà d'adjuntar el certificat de la denominació específica, expedit pel Consell Regulador, que s'ajustarà al model establit per la Direcció General de Política Alimentària del Ministeri d'Agricultura, Pesca i Alimentació. L'expedició a l'exportació no es podrà fer sense el certificat mencionat.  
Article vint-i-quatre  
1. Per poder controlar la producció, l'elaboració i les existències, les empreses elaboradores i envasadores-comercialitzadores hauran de presentar al Consell Regulador, en el mes de maig de cada any, la declaració dels torrons emparats elaborats, indicant-ne la destinació.  
2. Mensualment, les empreses esmentades hauran de notificar al consell un balanç d'existències, entrades i eixides, amb la intenció de controlar la producció.  
3. La declaració a què es refereix l'apartat 1 de l'article present té un objecte merament estadístic, raó per la qual no podrà facilitar-se ni publicar-se sinó en forma numèrica global, sense cap referència de caràcter individual. Qualsevol infracció d'aquesta norma per part del personal afecte al Consell serà considerada falta molt greu.  
Article vint-i-cinc  
1. Qualsevol partida de torró que per la causa que siga presente defectes, alteracions sensibles o que en la seua producció s'hagen incomplit els preceptes del reglament present, o els preceptes d'elaboració assenyalats per la legislació vigent, serà desqualificada pel procediment establit en l'article 36, i comportarà la pèrdua de la denominació específica o del dret a aquesta en el cas de productes no envasats definitivament.  
2. També es considerarà desqualificat qualsevol producte obtingut per mescla amb altres prèviament desqualificats.  
3. La desqualificació dels torrons podrà ser realitzada en qualsevol fase de producció, i a partir de l'inici de l'expedient de desqualificació hauran de quedar en llocs independents i degudament retolats, sota el control del Consell Regulador, que en la seua resolució determinarà la destinació del producte desqualificat.  
CAPíTOL VI  
El Consell Regulador  
Article vint-i-sis  
1. El Consell Regulador és un organisme integrat en la Conselleria d'Agricultura i Medi Ambient de la Generalitat Valenciana, amb atribucions decisòries en les funcions que li encomane aquest reglament, d'acord amb la legislació vigent.  
2. El seu àmbit de competència estarà determinat:  
a) Respecte al territori, per la zona d'elaboració i envasament.  
b) Respecte als productes, pels protegits per les denominacions específiques.  
c) Respecte a les persones, per les inscrites en els diferents registres.  
Article vint-i-set  
El Consell Regulador queda expressament autoritzat per a vigilar el moviment dels torrons no protegits per les denominacions específiques que s'elaboren en el terme municipal de Xixona. Les incidències sobre això les comunicarà a la Conselleria d'Agricultura i Medi Ambient de la Generalitat Valenciana, i li enviarà còpies de les actes, sense perjudici de la intervenció dels organismes competents en la vigilància.  
Article vint-i-vuit  
1. És missió principal del Consell Regulador aplicar els preceptes d'aquest reglament i vetlar-ne pel compliment. Per això exercirà les funcions de l'article 87 de la llei 25/1970 i disposicions complementàries, i les que expressament indica aquest reglament.  
2. El Consell Regulador vetlarà especialment per la promoció i la propaganda dels productes emparats per a l'expansió en els mercats que els són propis.  
Article vint-i-nou  
1. El Consell Regulador estarà constituït per:  
a) Un president, nomenat per la Conselleria d'Agricultura i Medi Ambient de la Generalitat Valenciana, a proposta del Consell Regulador.  
b) Un vocal en representació de la Conselleria d'Indústria i Comerç de la Generalitat Valenciana, designat per aquesta, en qualitat de vicepresident.  
c) Dos vocals tècnics en representació de la Conselleria d'Agricultura i Medi Ambient, designats per aquesta.  
d) Quatre vocals en representació de les empreses elaboradores inscrites.  
e) Quatre vocals en representació de les empreses envasadores-comercialitzadores inscrites.  
2. Per a cada un dels càrrecs de vocals del Consell Regulador es nomenarà un suplent elegit de la mateixa forma que el titular.  
3. Els càrrecs de vocals seran renovats cada quatre anys, i podran ser reelegits.  
4. Si un vocal cessava se'n designaria un substitut en la forma establida, encara que el mandat del nou serà pel temps que li quedava al substituït.  
5. El termini per a la presa de possessió dels vocals serà com a màxim d'un mes a partir de la data de designació.  
6. Causarà baixa el vocal que, durant el temps del seu càrrec, siga sancionat per infracció greu en les matèries que regula aquest reglament, personalment o la firma a què pertany. Igualment, causarà baixa a petició de l'organisme o empresa que represente, o per absència injustificada a tres sessions consecutives o a cinc d'alternes, amb la notificació prèvia del Consell acceptada per l'interessat, o per causar baixa l'empresa a la qual representa en els registres corresponents.  
7. La designació de vocals del Consell Regulador es realitzarà d'acord amb la legislació vigent.  
Article trenta  
Les persones esmentades en els apartats d) i e) de l'article anterior hauran d'estar vinculades als sectors que representen, o bé directament o per ser directius de societats que es dediquen a les activitats que han de representar.  
No obstant això, una mateixa persona natural o jurídica inscrita en diversos registres no podrà tenir en el Consell representació doble, una en el sector elaborador i una altra en l'envasador, ni directament ni a través de firmes filials o socis d'aquestes.  
Article trenta-u  
1. Al president correspon:  
a) Representar el Consell Regulador. La representació podrà delegar-la de manera expressa en els casos que siga necessari.  
b) Fer complir les disposicions legals i reglamentàries.  
c) Administrar els ingressos i els fons del Consell Regulador i ordenar els pagaments.  
d) Convocar i presidir las sessions del Consell Regulador. Assenyalar l'ordre del dia, sotmetre a la decisió del Consell els assumptes de la seua competència i executar els acords que s'hi adopten.  
e) Contractar, suspendre o renovar el personal del Consell Regulador, amb acord previ del Consell.  
f) Organitzar el règim interior del Consell Regulador.  
g) Organitzar i dirigir els serveis.  
h) Informar els organismes superiors de les incidències que es produïsquen en la producció i en el mercat.  
i) Remetre a la Conselleria d'Agricultura i Medi Ambient, i al Ministeri d'Agricultura, Pesca i Alimentació, segons calga, els acords que per al compliment general acorde el Consell Regulador, en virtut de les atribucions que li confereix aquest reglament i els que, per la seua importància, estime que hagen de ser coneguts per aquests organismes.  
j) Les altres funcions que el Consell Regulador acorde o que li encomane la Conselleria d'Agricultura i Medi Ambient en l'àmbit de les respectives competències.  
2. La duració del mandat del president serà de quatre anys, i podrà ser reelegit.  
3. El president cessarà:  
a) Quan acabe el termini del seu mandat.   
b) A petició pròpia, quan haja estat acceptada la seua dimissió.  
c) Per decisió de la Conselleria d'Agricultura i Medi Ambient, després de la incoació d'un expedient, si la seua actuació atempta contra el correcte funcionament del Consell.  
4. En el cas de cessament o mort, el Consell Regulador, en el termini d'un mes, proposarà a la Conselleria d'Agricultura i Medi Ambient de la Generalitat Valenciana la designació d'un nou president, d'acord amb l'article 29.1.a) d'aquest reglament i el paràgraf següent del present article.  
5. Les sessions del Consell Regulador en què s'estudie la proposta per a president seran presidides pel funcionari de la Conselleria d'Agricultura i Medi Ambient de la Generalitat Valenciana que designe aquest organisme.  
Article trenta-dos  
1. El Consell es reunirà quan el convoque el president, per pròpia iniciativa o a petició de la meitat dels vocals, i serà obligatori que tinga sessió almenys una vegada cada quatre mesos.  
2. Les sessions del Consell Regulador es convocaran amb set dies d'antelació almenys. La citació durà adjunt l'ordre del dia de la reunió, en què no es podran tractar més assumptes que els prèviament assenyalats. En cas de necessitat, quan calga per la urgència de la qüestió, i en especial en els supòsits de l'article 36, podrà convocar-se el Consell amb 24 hores d'antelació. En qualsevol cas, el Consell quedarà vàlidament constituït quan estaran presents tots els vocals i així ho acorden per unanimitat.  
3. Quan un titular no puga assistir-hi, ho notificarà al Consell Regulador i al seu suplent perquè el substituïsca.  
4. Els acords del Consell Regulador s'adoptaran per majoria dels membres presents i, perquè siguen vàlids caldrà que estiguen presents més de la meitat dels components del Consell Regulador. El president tindrà vot de qualitat.  
Però per a l'aprovació de pressupostos es requerirà una majoria qualificada del 75 por cent dels assistents.  
Article trenta-tres  
En el Consell Regulador es constituiran diverses comissions formades per un mínim de tres representants nomenats pel propi Consell, per tal de col·laborar en la qualitat dels productes protegits, en la defensa de les denominacions i en la seua promoció.  
Respecte a la qualitat, s'entén sense perjudici del Comité de Qualificació dels torrons a què es refereix l'article 36.1.  
Article trenta-quatre  
1. El pressupost es redactarà d'acord amb la legislació vigent de la Generalitat Valenciana.  
2. La fiscalització de les operacions econòmiques del Consell Regulador i de la comptabilitat, l'efectuarà la intervenció que pertoque, d'acord amb les normes establides d'atribucions i funcions que la legislació vigent assigne en aquesta matèria.  
Article trenta-cinc  
1. Per al compliment de les seues finalitats, el Consell Regulador disposarà del personal necessari d'acord amb les plantilles aprovades pel Consell Regulador i que figuraran dotades en el pressupost propi.  
2. El Consell Regulador tindrà un secretari designat pel Consell mateix a proposta del president, del qual directament dependirà, i que tindrà com a funcions específiques les següents:  
a) Preparar els treballs del Consell i tramitar l'execució dels seus acords.  
b) Assistir a las sessions, amb veu però sense vot, cursar convocatòries, alçar actes i custodiar els llibres i els documents del Consell.  
c) Els assumptes relatius al règim interior de l'organisme, tant de personal com administratius.  
d) Les funcions que li encomane el president relacionades amb la preparació i instrumentació dels assumptes de la competència del Consell Regulador.  
El secretari tindrà incompatibilitat amb qualsevol treball o funció des del punt de vista laboral que supose dependència respecte de qualsevol empresa del sector, inscrita o no en un dels registres establits en l'article 12.  
3. Per als serveis de control i vigilància es nomenaran veedors propis. Els veedors seran designats pel Consell Regulador i habilitats per la Direcció General de Política Alimentària del Ministeri d'Agricultura, Pesca i Alimentació, en sol·licitud tramitada a través de la Conselleria d'Agricultura i Medi Ambient, amb atribucions inspectores sobre els torrons protegits per les denominacions específiques en qualsevol fase d'elaboració i comercialització, i sobre les indústries emparades.  
4. El Consell Regulador podrà contractar, per a treballs urgents, el personal necessari, sempre que tinga aprovada en el pressupost dotació per a aquest concepte.  
5. Al personal del Consell Regulador, tant fix com eventual, li serà aplicable la legislació laboral.  
Article trenta-sis  
1. El Consell Regulador establirà un Comité de Qualificació dels torrons format per tres experts nomenats pel Consell, que tindran com a funció informar sobre la qualitat dels torrons emparats. Aquest comité podrà tenir els assessoraments tècnics que estime necessaris.  
2. El president del Consell, segons els informes, resoldrà el que calga i, si convé, la desqualificació del torró segons l'article 25. La resolució del president del Consell en el cas de desqualificació tindrà caràcter provisional durant els 10 dies següents. Si en aquest termini l'interessat sol·licita la revisió de la resolució, aquesta passarà al Ple del Consell Regulador en el termini de 24 hores, per a resoldre el que calga en les 48 hores següents. Si la revisió no se sol·licita, la resolució del president es considerarà ferma. En aquest cas, el president informarà al Consell Regulador de les seues actuacions.  
Les resolucions del president o del Consell Regulador podran ser objete de recurs ordinari davant la Conselleria d'Agricultura i Medi Ambient de la Generalitat Valenciana.  
3. El Consell Regulador dictarà normes per a la constitució del Comité de Qualificació.  
Article trenta-set  
1. El finançament de les obligacions del Consell Regulador s'efectuarà amb els següents recursos:  
Amb el producte de las exaccions parafiscals que fixa l'article 90 de la llei 25/1970:  
a) Exacció sobre el producte emparat per les denominacions específiques.  
b) Exacció per expedició de certificats, etiquetes, marxamos o contraetiquetes i visat de factures.  
Les bases de les exaccions que cobrarà el Consell Regulador seran respectivament:  
De la a), el valor del producte emparat declarat per les indústries elaboradores. La determinació del valor del producte es farà depenent del seu preu mitjà en la campanya precedent.  
De la b), el valor documentat.  
Els tipus seran respectivament:  
De la a), el 0,5 per cent.  
De la b), 100 pessetes per cada certificat o visat de factures i el doble del preu de cost per a cada etiqueta, contraetiqueta o marxamo numerat.  
Els subjectes passius de cada una de las exaccions seran:  
De la a), els titulars d'indústries elaboradores.  
De la b), els titulars d'empreses elaboradores o envasadores que, estant inscrites, sol·liciten els certificats, visats de factures o adquirisquen etiquetes, contraetiquetes o marxamos.  
c) Les subvencions, llegats i donatius que reben.  
d) Les quantitats que puguen percebre's en concepte d'indemnitzacions per danys o perjudicis causats al Consell o als interessos que representa.  
e) Els béns que constituïsquen el seu patrimoni i els productes i vendes que en faça.  
2. Els tipus impositius fixats en aquest article podrà variar-los la Conselleria d'Agricultura i Medi Ambient de la Generalitat Valenciana, a proposta del Consell Regulador, quan les necessitats pressupostàries del Consell ho aconsellen i sempre que s'ajusten als límits establits en la llei 25/1970 i disposicions complementàries.  
Article trenta-vuit  
1. Els acords del Consell Regulador que no tinguen caràcter particular i afecten una pluralitat de subjectes es notificaran per circulars exposades en les oficines del Consell Regulador. L'exposició de les circulars s'anunciarà en el Diari Oficial de la Generalitat Valenciana. El Consell Regulador podrà remetre aquestes circulars a les entitats interessades.  
2. Els acords i les resolucions que adopte el Consell es podran recórrer, sempre, davant la Conselleria d'Agricultura i Medi Ambient de la Generalitat Valenciana.  
CAPíTOL VII  
Infraccions, sancions i procediment  
Article trenta-nou  
El procediment per a la imposició de sancions per infraccions al que preveu el present reglament serà el de la Llei 25/1970, de 2 de desembre, Estatut de la Vinya, del Vi i dels Alcohols; en el Decret 835/1972, de 23 de març, que n'aprova el reglament, i en el Reial Decret 1.945/1983, de 22 de juny, que regula les infraccions i sancions en matèria de defensa del consumidor i de la producció agroalimentària.  
Article quaranta  
1. Les infraccions d'aquest reglament i dels acords del Consell Regulador seran sancionades amb advertència, multa i decomís de la mercaderia, suspensió temporal en l'ús de les denominacions o baixa en els registres, d'acord amb els articles següents, sense perjudici de les sancions que per contravenir la legislació general sobre la matèria de la Llei 25/1970 puguen ser imposades.  
2. Les bases per a la imposició de multes es determinaran d'acord amb l'article 120 del Decret 835/1972.  
3. Per a l'aplicació de les sancions previstes en aquest reglament es tindran en compte les normes establides en l'article 121 del Decret 835/1972.  
Article quaranta-u  
1. Segons l'apartat 2 de l'article 129 del Decret 835/1972, les infraccions comeses per les persones inscrites en els registres es classifiquen, a efectes de sanció, en la forma següent:  
a) Faltes administratives: se sancionaran amb multes de l'1 al 10 per cent del valor de les mercaderies afectades, i les de caràcter lleu, amb advertència.  
Aquestes faltes són, en general, les inexactituds en les declaracions, volants de circulació, assentaments, llibres i documents i especialment les següents:  
- Falsejar o ometre, en les declaracions per a la inscripció en els diferents registres, les dades i els comprovants que calguen en cada cas.  
- No comunicar immediatament al Consell Regulador qualsevol variació que afecte les dades subministrades en el moment de la inscripció en els registres.  
- L'incompliment, per omissió o falsedat, del que estableixen els articles 20 i 24 d'aquest reglament en relació amb les declaracions de producció i moviment de les existències de productes.  
- La resta d'infraccions del reglament o de les seues disposicions complementàries, i dels acords del Consell Regulador en la matèria a què es refereix aquest apartat a).  
b) Infraccions al que estableix aquest reglament o a les seues disposicions complementàries, i als acords del Consell Regulador sobre producció, elaboració, conservació, envasament i emmagatzematge del producte emparat: se sancionarà amb multa del 2 al 20 per cent del valor de les mercaderies afectades i decomissant-les.  
Aquestes infraccions són les següents:  
- L'incompliment de les normes vigents sobre pràctiques higièniques d'elaboració, conservació i transport.  
- L'incompliment de les normes específiques relatives a la producció, l'elaboració, l'envasament i la conservació establides en el reglament o en les seues disposicions complementàries, i dels acords del Consell Regulador sobre la matèria.  
- La resta d'infraccions del Reglament i de les seues disposicions complementàries, i dels acords del Consell Regulador en la matèria a què es refereix l'apartat b).  
c) Infraccions per ús indegut de les denominacions o per actes que els puguen causar perjudici o desprestigi. Se sancionaran amb multes de 20.000 pessetes al doble del valor de la mercaderia o dels productes afectats quan aquell supere aquesta quantitat, i decomissant-los.  
Aquestes infraccions són:  
- La utilització de raons socials, noms comercials, marques, símbols o emblemes que facen referència a les denominacions o als noms protegits per elles, en la comercialització de productes no protegits.  
- L'ús de noms comercials, marques o etiquetes no aprovades pel Consell Regulador, en els casos a què es refereix aquest apartat c).  
- L'ús de les denominacions en torrons que no hagen estat produïts, elaborats, envasats i emmagatzemats segons les normes establides en la legislació vigent, en aquest reglament o en les seues disposicions complementàries, i en els acords adoptats pel Consell Regulador en aquesta matèria.  
- Les infraccions al que estableix l'article 15.  
- La indeguda negociació o utilització dels documents, marques, etiquetes, etc., propis de les denominacions específiques, i la seua falsificació.  
- Elaborar, envasar i emmagatzemar torrons en locals o instal·lacions que no siguen les inscrites i autoritzades pel Consell Regulador.  
- En general, qualsevol acte que contravinga aquest reglament o les seues disposicions complementàries i els acords del Consell, que perjudique o desprestigie les denominacions o supose un ús indegut d'aquestes.  
2. En els casos d'infraccions greus, a més de les sancions establides en els apartats b) i c), podrà aplicar-se a l'infractor la suspensió temporal de l'ús de les denominacions específiques o la baixa en els registres corresponents.  
La suspensió temporal del dret a usar les denominacions comportarà la suspensió del dret a volants, etiquetes i a la resta de documents del Consell.  
La baixa suposarà l'exclusió de l'infractor dels registres del Consell i, en conseqüència, la pèrdua dels drets inherents a les denominacions específiques.  
Article quaranta-dos  
1. Podrà ser aplicat el decomís de les mercaderies com a sanció única o accessòria, si convé, o del pagament de l'import del seu valor en el cas que el decomís no siga factible.  
2. En el cas de desaparició, canvi o qualsevol manipulació efectuada sobre la mercaderia retinguda, intervinguda o decomissada, s'aplicarà l'article 399 del Codi Penal.  
Article quaranta-tres  
En el cas de reincidència, o quan els productes estiguen destinats a l'exportació, les multes seran superiors en un 50 per cent a les màximes que marca aquest reglament, sense perjudici de les sancions que puguen correspondre en virtut de la legislació vigent.  
En el cas que el reincident cometera una nova infracció, les multes podran ser elevades fins al triple del màxim esmentat.  
Es considerarà reincident l'infractor sancionat per infringir qualsevol precepte d'aquest reglament en els cinc anys anteriors.


Còpia Permalink ELI